PATVIRTINTA

VĮ Turto banko generalinio direktoriaus 2018 m. rugsėjo 27 įsakymu Nr. P1-247

**VALSTYBĖS ĮMONĖS TURTO BANKO LYGIŲ GALIMYBIŲ POLITIKA IR JOS ĮGYVENDINIMO TVARKA**

**I SKYRIUS**

**ĮVADAS**

1. Valstybės įmonės Turto banko (toliau – Turto bankas) lygių galimybių politika ir jos įgyvendinimo tvarka (toliau – Tvarka) nustato lygių galimybių Turto banke principus ir jų įgyvendinimo darbe sąlygas bei tvarką.
2. Šios Tvarkos tikslas yra užtikrinti, kad besikreipiantiems dėl darbo asmenims ar darbuotojams nebus taikomos geresnės ar blogesnės sąlygos, jei tai nesusiję su atliekamo darbo kokybe ar kitomis dalykinėmis savybėmis.

**II SKYRIUS**

**SĄVOKOS**

1. Šioje Tvarkoje vartojamos sąvokos: Diskriminacija, Lygios galimybės, Priekabiavimas, Socialinė padėtis atitinka Lietuvos Respublikos lygių galimybių įstatyme vartojamas sąvokas.

**III SKYRIUS**

**BENDROSIOS NUOSTATOS**

4. Visiems darbuotojams suteikiamos vienodos galimybės. Įdarbinimas yra susijęs tik su asmens dalykinėmis savybėmis ir kriterijais, atitinkančiais konkrečiai pareigybei keliamus kvalifikacinius reikalavimus. Visais atvejais pagrindinis dėmesys yra skiriamas sugebėjimui gerai atlikti darbą.

5. Turto bankas organizuodamas savo veiklą kuria tokią aplinką, kurioje būtų pripažįstami ir vertinami visų jos darbuotojų individualūs skirtumai ir jų indėlis. Kiekvienas darbuotojas turi teisę dirbti tokioje aplinkoje, kurioje būtų skatinama pagarba kiekvieno asmens orumui.

6. Visiems darbuotojams yra suteikiamos galimybės mokytis, ugdyti savo gebėjimus ir siekti profesinės pažangos.

7. Turto bankas savo veiklą organizuoja taip, kad visiems darbuotojams būtų užtikrintos vienodos darbo sąlygos, galimybės kelti kvalifikaciją, taip pat teikiamos vienodos lengvatos neatsižvelgiant į darbuotojų lytį, rasę, tautybę, kalbą, kilmę, socialinę padėtį, tikėjimą, įsitikinimus ar pažiūras, amžių, lytinę orientaciją, negalią, etninę priklausomybę, religiją.

8. Visi darbuotojai privalo laikytis šios politikos, kad būtų užtikrintos lygios galimybės ir išvengta diskriminacijos. Darbuotojai neturi diskriminuoti, priekabiauti, tyčiotis ar gąsdinti kitų darbuotojų dėl jų lyties, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos.

9. Šios Tvarkos pažeidimas bus laikomas darbo pareigų pažeidimu. Už tokius pažeidimus bus taikoma atsakomybė, numatyta Lietuvos Respublikos darbo kodekse.

10. Turto bankas imasi priemonių ir užtikrina, kad darbuotojas, pateikęs skundą dėl diskriminacijos ar dalyvaujantis byloje dėl diskriminacijos, jo atstovas ar asmuo, liudijantis ir teikiantis paaiškinimus dėl diskriminacijos, nebūtų persekiojamas ir būtų apsaugotas nuo priešiško elgesio ar neigiamų pasekmių.

11. Turto bankas imasi priemonių ir užtikrina, kad neįgaliesiems, atitinkantiems konkrečiai pareigybei keliamus kvalifikacinius reikalavimus, būtų sudarytos sąlygos gauti darbą, dirbti, siekti karjeros arba kelti kvalifikaciją, įskaitant tinkamą patalpų pritaikymą, jeigu dėl tokių priemonių nebus neproporcingai apsunkinamos Turto banko pareigos.

**IV SKYRIUS**

**NAUJŲ DARBUOTOJŲ PRIĖMIMAS IR JAU ESAMŲ DARBUOTOJŲ ATLEIDIMAS**

12. Turto bankas pritaria darbuotojų įvairovei ir siekia užtikrinti, kad su visais siekiančiais dirbti pretendentais būtų elgiamasi sąžiningai ir kad jie į darbą būtų priimami tik remiantis savo sugebėjimais ir kvalifikacija. Visų pareigybių atrankos kriterijai yra aiškiai nustatomi ir išsamiai aprašyti.

13. Turto banko darbo skelbimai yra publikuojami VĮ Turto banko interneto svetainėje ir esant reikalui, kituose internetiniuose tinklalapiuose. Skelbimai apie laisvas pareigybes yra rengiami taip, kad jie nebūtų suteikiantys galimybę dalyvauti atrankoje (konkurse) dėl laisvos pareigybės tik tam tikros lyties, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos kandidatams.

14. Naujų Turto banko darbuotojų atranka yra paremta laisvomis pareigybėmis, tinkamumu ir gebėjimu atlikti darbą bei informacija, gauta iš kandidatų, bus siejama tik su kvalifikacija, susijusia su tam tikrai pareigybei keliamais reikalavimais.

15. Darbuotojai, atsakingi už kandidatų atranką, už darbo pokalbius ir jų paskyrimą, yra aiškiai informuoti apie atrankos kriterijus ir reikalavimą įgyvendinti lygių galimybių politiką.

16. Visi klausimai, užduodami kandidatams į laisvas pareigybes, yra susiję su atrankos kriterijais. Pokalbyje dalyvaujantys atsakingi darbuotojai negali užduoti jokių klausimų apie kandidato lytį, amžių, lytinę orientaciją, socialinę padėtį, neįgalumą, rasę ar etninę priklausomybę, religiją, įsitikinimus ar tikėjimą, daryti prielaidų apie kandidato vaidmenį namuose ir šeimoje, tiek, kiek tai tiesiogiai nesusiję su Darbo kodekse numatytų garantijų taikymu darbuotojui.

17. Neįgaliems kandidatams, kurie tai nurodys kreipdamiesi dėl laisvos pareigybės, bus sudaromos atitinkamos sąlygos pokalbių metu (pvz., lengvai pasiekiamos patalpos), kad tokiems kandidatams būtų suteikiamos lygios galimybės su kitais kandidatais.

18. Visiems darbuotojams taikomi vienodi teisės aktuose nustatyti atleidimo iš darbo pagrindai ir atleidimo iš darbo kriterijai, susiję su darbuotojo kvalifikacija, darbo pareigų vykdymu ir kitomis aplinkybėmis ar imperatyviai nustatyta apsauga, kuri yra nustatyta Lietuvos Respublikos darbo kodekse. Priimant sprendimą dėl darbuotojo atleidimo visiems darbuotojams atleidimo kriterijai yra taikomi vienodai neatsižvelgiant į lytį, rasę, tautybę, kalbą, kilmę, socialinę padėtį, tikėjimą, įsitikinimus ar pažiūras, amžių, lytinę orientaciją, negalią, etninę priklausomybę, religiją.

**V SKYRIUS**

**DARBUOTOJŲ ŠVIETIMAS**

19. Turto bankas, atsižvelgdamas į strateginius tikslus ir finansines galimybes, organizuoja darbuotojų mokymus, kurie:

19.1. Gerins darbuotojų supratimą apie diskriminacijos ir išankstinių nuostatų, susijusių su lytimi, rase, tautybe, kalba, kilme, socialine padėtimi, tikėjimu, įsitikinimais ar pažiūromis, amžiumi, lytine orientacija, negalia, etnine priklausomybe, religija, paplitimą ir kenksmingumą;

19.2. Supažindins darbuotojus su diskriminacijos tiesiogine ir netiesiogine prigimtimi ir sąlygomis, kada ji gali atsirasti ir kaip jos galima išvengti;

19.3. Supažindins darbuotojus su galiojančiais teisės aktais bei jų taikymu lygių galimybių srityje;

19.4. Padės vadovams ir darbuotojams elgtis taip, kad butų išvengta lygių galimybių politikos ir teisės aktų pažeidimų, taip pat suteiks žinių konfliktų sprendimo srityje.

**VI SKYRIUS**

**DARBO UŽMOKESČIO NUSTATYMAS IR PAAUKŠTINIMAS**

20. Įmonėje privalo būti patvirtinta darbo apmokėjimo sistema.

21. Nustatant darbo užmokestį konkretiems darbuotojams Turto banke yra vadovaujamasi išimtinai objektyviais kriterijais, susijusiais su darbuotojo kvalifikacija, darbuotojui tenkančios atsakomybės laipsniu, atliekamų darbų pobūdžiu, pasiektais rezultatais ir kitais objektyviais kriterijais, kurie yra nustatyti atskirame dokumente. Nustatant darbo užmokestį draudžiama atsižvelgti į darbuotojo lytį, rasę, tautybę, kalbą, kilmę, socialinę padėtį, tikėjimą, įsitikinimus ar pažiūras, amžių, lytinę orientaciją, negalią, etninę priklausomybę, religiją.

22. Kriterijai, kuriais yra vadovaujamasi atrenkant kandidatus paaukštinimui, yra susiję išimtinai tik su asmens gebėjimais ir atliekamo darbo kokybe bei asmeniniais pasiekimais profesinėje srityje ir nė vienas darbuotojas negali būti ir nėra diskriminuojamas dėl lyties, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos.

23. Metinis ar kito periodo darbuotojų darbo rezultatų vertinimai yra atliekami vadovaujantis ir taikant vienodus kriterijus visiems darbuotojams neatsižvelgiant į darbuotojų lytį, rasę, tautybę, kalbą, kilmę, socialinę padėtį, tikėjimą, įsitikinimus ar pažiūras, amžių, lytinę orientaciją, negalią, etninę priklausomybę, religiją ar kitas aplinkybes, kurios nėra susijusios su darbuotojo profesija darbo pareigų vykdymu, profesiniais pasiekimais ar asmeniniais darbo rezultatais.

**VII SKYRIUS**

**DARBUOTOJŲ APSAUGA**

24. Turto bankas imasi priemonių, kad darbuotojas darbo vietoje nepatirtų priekabiavimo, ir nebūtų duodami nurodymai diskriminuoti, taip pat nebūtų persekiojamas ir būtų apsaugotas nuo priešiško elgesio ar neigiamų pasekmių, jeigu pateikia skundą dėl priekabiavimo, diskriminacijos ar dalyvauja tokioje byloje.

25. Visi Turto banko darbuotojai ir pretendentai į laisvas pareigybes, kurie mano, kad jų lygios galimybės yra pažeidžiamos ar jie yra diskriminuojami ar patiria priekabiavimą darbe, turi teisę raštu kreiptis į Turto banko Organizacijos vystymo departamento Personalo ir administravimo skyriaus vadovą ar jį pavaduojantį darbuotoją, nurodydami darbuotoją, kuris galimai pažeidžia darbuotojo teises ar jį diskriminuoja. Personalo ir administravimo skyriaus vadovas ar jį pavaduojantis darbuotojas, įvertinęs skundo sudėtingumą, jį tiria pats, arba gautam skundui ištirti inicijuoja komisijos sudarymą, kurios sudėtis tvirtinama generalinio direktoriaus įsakymu. Informacija apie tokį skundą yra laikoma konfidencialia ir negali būti paviešinta darbuotojams /asmenims, kurie nėra susiję su galimu pažeidimu ar jo tyrimu.

26. Bet koks persekiojimas ar priešiškas elgesys prieš darbuotoją ar kandidatą užimti laisvą darbo vietą, pateikusį skundą dėl diskriminacijos ar kitų jo lygių galimybių pažeidimo, taip pat priekabiavimas, yra draudžiamas ir yra laikomas darbo pareigų pažeidimu, už kurį gali būti taikoma atsakomybė, numatyta Lietuvos Respublikos darbo kodekse.

**VIII SKYRIUS**

**BAIGIAMOSIOS NUOSTATOS**

27. Ši tvarka yra peržiūrima ir, jei reikia, atnaujinama ne rečiau nei vieną kartą per metus arba pasikeitus šios politikos reguliavimo srities imperatyviems teisės aktams.

28. Už Tvarkos įgyvendinimą VĮ Turto banke atsakingas Organizacijos vystymo departamento direktorius.

29. Darbuotojai su šia politika yra supažindinami per dokumentų valdymo informacinę sistemą „Kontora“ ir privalo laikytis joje nustatytų įpareigojimų bei atlikdami savo darbo funkcijas vadovautis šioje politikoje nustatytais principais.

30. Ši Tvarka gali būti pakeista Turto banko generalinio direktoriaus įsakymu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_